b'\n_START_ARTICLE_\nNarkomanija\n_START_SECTION_\nPsichologin\xc4\x97 priklausomyb\xc4\x97\n_START_PARAGRAPH_\nPavartojus narkotik\xc5\xb3 psichologin\xc4\x97 priklausomyb\xc4\x97 atsiranda i\xc5\xa1 karto pajutus malonum\xc4\x85. Psichologinis priklausomumas i\xc5\xa1lieka labai ilgai, da\xc5\xbeniausiai vis\xc4\x85 gyvenim\xc4\x85. Esant nedidelei psichologinei priklausomybei su nedidel\xc4\x97mis pastangomis j\xc4\x85 galima numal\xc5\xa1inti, esant didesnei, j\xc4\x85 numal\xc5\xa1inti reikia daug didesni\xc5\xb3 pastang\xc5\xb3.\n_START_SECTION_\nFizin\xc4\x97 priklausomyb\xc4\x97\n_START_PARAGRAPH_\nPastebima fizin\xc4\x97 priklausomyb\xc4\x97 atsiranda kart\xc4\x85 ar kelis kartus pavartojus narkotik\xc5\xb3. Organizmas gali priprasti prie narkotik\xc5\xb3 vartojimo net darant labai ilgas (1 m\xc4\x97n.\xc2\xa0\xe2\x80\x93 6 m\xc4\x97n.) pertraukas tarp j\xc5\xb3 vartojimo. Tik prad\xc4\x97jus vartoti narkotikus (da\xc5\xbeniausiai ma\xc5\xbeais kiekiais) bei darant pertraukas, fizin\xc4\x97 priklausomyb\xc4\x97 sunkiau pastebima. Tokiu atveju fizin\xc4\x99 priklausomyb\xc4\x99 nesunkiai numal\xc5\xa1ina m\xc4\x97giamas u\xc5\xbesi\xc4\x97mimas, pastangos s\xc4\x85moningai nukreipti d\xc4\x97mes\xc4\xaf. Esant didesniam potraukiui fizin\xc4\x99 priklausomyb\xc4\x99 numal\xc5\xa1inti sunkiau.\n_START_SECTION_\nAbstinencijos sindromas\n_START_PARAGRAPH_\nAbstinencijos sindromas\xc2\xa0\xe2\x80\x93 organizmo reakcija \xc4\xaf narkotini\xc5\xb3 ar psichotropini\xc5\xb3 med\xc5\xbeiag\xc5\xb3, suk\xc4\x97lusi\xc5\xb3 fizin\xc4\x99 priklausomyb\xc4\x99, vartojimo nutraukim\xc4\x85. Panaikinus ir psichologin\xc4\x99 priklausomyb\xc4\x99, dingsta ir abstinencijos sindromas._NEWLINE_Abstinencija pasirei\xc5\xa1kia \xc4\xafvairiais negalavimais: pykinimu, v\xc4\x97mimu, galvos svaigimu, \xc5\xa1al\xc4\x8dio kr\xc4\x97timu, kaul\xc5\xb3 ir raumen\xc5\xb3 spazmais, skausmais. Da\xc5\xbenai atsiranda ir \xc4\xaf balt\xc4\x85j\xc4\x85 kar\xc5\xa1tin\xc4\x99 pana\xc5\xa1ios haliucinacijos._NEWLINE_Sindromas trunka apie 2-5 savaites. Pirmoji savait\xc4\x97 yra sunkiausia, nes tuo metu i\xc5\xa1 organizmo pasi\xc5\xa1alina dalis narkotini\xc5\xb3 med\xc5\xbeiag\xc5\xb3. Nor\xc4\x97damas pataisyti savijaut\xc4\x85, narkomanas \xc5\xbe\xc5\xabtb\xc5\xabt trok\xc5\xa1ta gauti narkotini\xc5\xb3 med\xc5\xbeiag\xc5\xb3._NEWLINE_Abstinencijos sindromo pabaigoje skausmai ir kiti negalavimai aprimsta, bet galutinai nutr\xc5\xabksta apie septint\xc4\x85 savait\xc4\x99.\n_START_SECTION_\nNarkomanijos gydymas\n_START_PARAGRAPH_\nSiekiant geresni\xc5\xb3 gydymo rezultat\xc5\xb3, narkomanij\xc4\x85 reikia prad\xc4\x97ti gydyti kuo anks\xc4\x8diau. Norintieji i\xc5\xa1gyti tur\xc4\x97t\xc5\xb3 kreiptis \xc4\xaf narkoman\xc5\xb3 reabilitacijos centrus, kur dirba gydytojai narkologai. Patys gali mesti tik labai stiprios valios \xc5\xbemon\xc4\x97s. Metantieji turi patys pasiry\xc5\xbeti niekada daugiau nebevartoti joki\xc5\xb3 narkotini\xc5\xb3 med\xc5\xbeiag\xc5\xb3._NEWLINE_Gydymo prad\xc5\xbeioje atliekama detoksikacija\xc2\xa0\xe2\x80\x93 abstinencijos sindromo metu pa\xc5\xa1alinamos narkotin\xc4\x97s med\xc5\xbeiagos. Kartais dideli\xc5\xb3 skausm\xc5\xb3 atvejais gydytojai gali skirti raminam\xc5\xb3j\xc5\xb3 vaist\xc5\xb3. Patiems j\xc5\xb3 vartoti nepatartina._NEWLINE_Po detoksikacijos kurso ligoniai mokosi adaptuotis visuomen\xc4\x97je, gyventi be narkotik\xc5\xb3. Gydant narkomanij\xc4\x85 svarbus artim\xc5\xb3j\xc5\xb3 palaikymas. Lietuvoje pla\xc4\x8diai paplitusi ir da\xc5\xbenai taikoma dvylikos \xc5\xbeingsni\xc5\xb3 programa. Daug reabilitacijos centr\xc5\xb3, teikian\xc4\x8di\xc5\xb3 tokias paslaugas Lietuvoje.\n_START_SECTION_\nFarmakomanija\n_START_PARAGRAPH_\nFarmakomanija\xc2\xa0\xe2\x80\x93 liguistas potraukis vaistams. Farmakomanija vystosi identi\xc5\xa1kai kaip ir narkomanija. Terminai atskiriami daugiausia d\xc4\x97l to, kad tokiu atveju vartotojas gauna doz\xc4\x99 tiesiog i\xc5\xa1 vaistin\xc4\x97s, o ne nelegaliais keliais._NEWLINE_Farmakomanija gali i\xc5\xa1sivystyti vartojant migdomuosius ar raminamuosius vaistus, tod\xc4\x97l b\xc5\xabtina juos vartoti laikantis gydytojo ir informacinio lapelio nurodym\xc5\xb3.\n_START_SECTION_\nNarkomanijos prevencija Lietuvoje\n_START_PARAGRAPH_\n1992\xc2\xa0m. \xc4\xafsteigtas pirmasis Lietuvoje narkoman\xc5\xb3 reabilitacijos centras\xc2\xa0\xe2\x80\x93 Lietuvos AIDS centro narkoman\xc5\xb3 reabilitacijos bendruomen\xc4\x97 (\xc5\xa1iuo metu\xc2\xa0\xe2\x80\x93 reabilitacijos centras \xe2\x80\x9eNugal\xc4\x97toj\xc5\xb3 akademija\xe2\x80\x9c) _NEWLINE_2004\xc2\xa0m. vasario m\xc4\x97n. Lietuvos Respublikos narkotik\xc5\xb3 kontrol\xc4\x97s ir narkomanijos prevencijos politikai koordinuoti ir \xc4\xafgyvendinti buvo \xc4\xafkurtas Narkotik\xc5\xb3 kontrol\xc4\x97s departamentas, kurio pagrindin\xc4\x97s funkcijos yra teikti Lietuvos Respublikos Vyriausybei pasi\xc5\xablymus d\xc4\x97l narkomanijos prevencijos ir narkotik\xc5\xb3 kontrol\xc4\x97s. Viena i\xc5\xa1 departamento funkcij\xc5\xb3 taip pat yra tirti narkotik\xc5\xb3 vartojimo paplitim\xc4\x85 Lietuvoje._NEWLINE_2004\xc2\xa0m. pabaigoje Lietuvoje atlikto reprezentatyvaus 15-64 met\xc5\xb3 \xc5\xa1alies gyventoj\xc5\xb3 tyrimo rezultatai parod\xc4\x97, kad narkotik\xc5\xb3 bent kart\xc4\x85 gyvenime yra band\xc4\x99 8,2 proc. Lietuvos gyventoj\xc5\xb3._NEWLINE_2006\xc2\xa0m. Lietuvoje buvo konfiskuota narkotini\xc5\xb3 med\xc5\xbeiag\xc5\xb3 u\xc5\xbe 55 mln. Lt\xc2\xa0\xe2\x80\x93 manoma, kad tai tik de\xc5\xa1imtadalis viso kiekio._NEWLINE_2008\xc2\xa0m. spaudoje paskelbta, kad narkotik\xc5\xb3 yra band\xc4\x99s kas tre\xc4\x8dias Lietuvos studentas_NEWLINE_Nuo 2005 met\xc5\xb3 Lietuvoje prad\xc4\x97ta diegti Socialinio emocinio mokymo programa LIONS QUEST. LIONS QUEST misija: pad\xc4\x97ti suaugusiems ugdyti r\xc5\xabpestingus ir atsakingus jaunuolius visame pasaulyje. Lietuvoje \xc5\xa1i programa dar \xc5\xbeinoma kaip programa PAAUGLYST\xc4\x96S KRY\xc5\xbdKEL\xc4\x96S. vienas i\xc5\xa1 programos tiksl\xc5\xb3\xc2\xa0\xe2\x80\x93 narkotik\xc5\xb3 vartojimo prevencija.'